NARIADENIE KOMISIE (ES) č. 540/2008
zo 16. júna 2008,
ktorým sa mení a dopĺňa príloha II k nariadeniu Európskeho parlamentu a Rady (ES) č. 336/2006 o vykonávaní Medzinárodného kódexu pre bezpečnostný manažment (kódex ISM) v rámci Spoločenstva, pokiaľ ide o vzor formulára
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 336/2006 z 15. februára 2006 o vykonávaní Medzinárodného kódexu pre bezpečnostný manažment v rámci Spoločenstva a o zrušení nariadenia Rady (ES) č. 3051/95 (1), a najmä na jeho článok 11 ods. 2,
keďže:
(1)
Medzinárodná námorná organizácia (MNO) zmenila a doplnila kódex ISM na základe rezolúcie 179 (79) prijatej 10. decembra 2004, ktorou sa od 1. júla 2006 zmenil a doplnil vzor dokladu o zhode a osvedčenia o bezpečnostnom manažmente.
(2)
V článku 2 ods. 1 nariadenia (ES) č. 336/2006 sa vymedzuje pojem kódex ISM tak, ako je uvedený v prílohe I k uvedenému nariadeniu v platnom znení.
(3)
V záujme jasnosti a čitateľnosti by sa mali aktualizovať aj príslušné formuláre v prílohe II k nariadeniu (ES) č. 336/2006.
(4)
Opatrenia stanovené v tomto nariadení sú v súlade so stanoviskom Výboru pre bezpečnosť na mori a pre zabránenie znečisťovania z lodí,
PRIJALA TOTO NARIADENIE:
Článok 1
Oddiel 5 v časti B prílohy II k nariadeniu (ES) č. 336/2006 sa nahrádza znením prílohy k tomuto nariadeniu.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 16. júna 2008